# Enrique Benavent Vidal

Enrique Benavent Vidal (Quatretonda, Vall d'Albaida, 25 d'abril de 1959) és un bisbe catòlic i teòleg valencià. Cursà els estudis eclesiàstics al Seminari Metropolità de València. El maig del 2013 fou nomenat pel Papa Francesc Bisbe de Tortosa, i l'octubre de 2022 arquebisbe de València.

## Biografia

Enrique Benavent va néixer al municipi valencià de Quatretonda l'any 1959. Realitzà els seus estudis eclesiàstics al Seminari Metropolità de Montcada, fins a ser ordenat prevere a mans del Papa Joan Pau II en el transcurs de la seva visita pastoral a València el 8 de novembre de 1982. Aquell mateix any, després de la seva ordenació, inicià el seu ministeri sacerdotal a Alcoi, treballant com a coadjutor de la parròquia de Sant Roc i Sant Sebastià i com a professor de religió a l'Institut d'Educació Secundària.
L'any 1985 tornà al Seminari Major de Montcada com a formador i com a professor de síntesi teològica per a diaques fins que, el 1990, es traslladà a Roma per estudiar a la Pontifícia Universitat Gregoriana, on el 1993 va obtenir un doctorat en teologia, tornant a València per fer de professor de teologia dogmàtica a la Facultat de Teologia Sant Vicenç Ferrer de València i com a Delegat Episcopal per a la Pastoral Vocacional fins al 1997, a més de fer de professor a la Secretaria de València del Pontifici Institut Joan Pau II per a estudis sobre el Matrimoni i la Família.
Seguidament, l'any 1999, va ser elegit com a director del Col·legi Major Sant Joan de Ribera de Burjassot, i el 2001 tornà a la Facultat Sant Vicenç Ferrer, on va dirigir la Secció Diocesana de la Facultat; i el 2003 entrà com a membre del Consell Presbiteral i el 2004 va fer de Degà.
El 8 de novembre de 2004 el Papa Joan Pau II el nomenà bisbe titular de Rotdon i auxiliar de València, rebent la consagració episcopal el 8 de gener del 2005 de l'arquebisbe de València Agustí García-Gasco Vicente, amb el cardenal Ricard Maria Carles i Gordó i el bisbe Josep Vilaplana Blasco actuant com a coconsagradors.
Durant aquest període com a bisbe, l'any 2005 entrà a formar part de la Conferència Episcopal Espanyola com a membre de la Comissió de Seminaris i Universitats i, des de 2008 fins al 2017, fou membre de la Comissió Episcopal per la Doctrina de la Fe.
Va ser president de la Comissió Episcopal per a la Doctrina de la Fe des de març de 2020 fins a març de 2024. Actualment és membre de la comissió executiva de la Conferència Episcopal Española i forma part de la comissió permanent des de març de 2024.
El 17 de maig de 2013 el Papa Francesc el nomenà bisbe de Tortosa, i prengué possessió de la seu el 13 de juliol del mateix any.
El 10 d'octubre de 2022 va ser nomenat Arquebisbe de València, càrrec del qual prendrà possessió a partir del 10 de desembre de 2022. En una entrevista a À Punt, la primera des del seu nomenament, expressà el seu desig de «normalitzar l'ús del valencià en les misses de la diòcesi».

## Llibres

* El Misterio Pascual en la teología reciente (2002).
* La Declaración Dominus Iesus, la carta Novo Millennio Ineunte y la cristología reciente (2003).
* El Jesús de Nazaret de Joseph Ratzinger-Benedicto XVI: cristología y lógica de la fe (2008).
* Teología y vida eclesial (2013).

## Referències

* ↑ «Mons. D. Enrique Benavent Vidal ha sido nombrado Obispo de Tortosa». Web, 17-05-2013 [Consulta: 18 febrer 2014].
* 1 2 «El bisbe de Tortosa, Enrique Benavent, nou arquebisbe de València». Catalunya Religió, 10-10-2022 [Consulta: 10 octubre 2022].
* 1 2 Bausset, Josep Miquel. «Enric Benavent, nou bisbe de Tortosa». Vilaweb.cat, 17-05-2013. [Consulta: 20 gener 2021].
* 1 2 Religión, COPE. «Quién es Enrique Benavent, nuevo arzobispo de Valencia» (en castellà), 08-12-2022. [Consulta: 28 maig 2024].
* 1 2 «Enrique Benavent Vidal - Conferencia Episcopal Española» (en castellà). [Consulta: 28 maig 2024].
* ↑ «ENRIQUE BENAVENT VIDAL» (en cast). Infovaticana. [Consulta: 28 maig 2024].
* 1 2 iglesiaactualidad. «Mons. D. Enrique Benavent Vidal ha sido elegido cuarto vocal de la Comisión Ejecutiva de la Conferencia Episcopal Española» (en castellà), 05-03-2024. [Consulta: 28 maig 2024].
* ↑ «El Papa Francesc nomena Enrique Benavent com nou arquebisbe de València». Setmanari l'Ebre, 10-10-2022 [Consulta: 11 octubre 2022].
* ↑ «Enrique Benavent pren possessió com a nou arquebisbe de València». Setmanari l'Ebre, 10-12-2022 [Consulta: 11 desembre 2022].
* ↑ «Entrevista al nou arquebisbe de València: "Desitgem normalitzar l'ús del valencià en les misses de la diòcesi"». ÀpuntMedia.es, 14-10-2022. [Consulta: 18 octubre 2022].

## Bibliografia

* Miravall, Ramon. Episcopologi Dertosense: introducció a la història de la societat i de l'Església de Tortosa. Tortosa: UNED Tortosa, 2016 (Cadup Estudios). ISBN 97884938420.

## Enllaços externs

* Enrique Benavent i Vidal a www.catholic-hierarchy.org (anglès)
* Biografia a la pàgina de la Conferència Episcopal Espanyola (castellà)
* Enrique Benavent i Vidal a la pàgina oficial de la diòcesi de Tortosa